በመካሄድ ላይ ያለው ውይይት የትምህርት ጥራትን ለማሳደግ ያስችላል
በየትምህርት ተቋማቱ በመካሄድ ላይ ያለው ውይይት ባለፉት ዓመታት የተገኙ መልካም ተሞክሮዎችን ለማስቀጠልና የነበሩ ክፍተቶችን በመፍታት የትምህርት ጥራትን ለማሳደግ የሚያስችል መሆኑን የመንግሥት ኮሙኒኬሽን ጉዳዮች ፅሕፈት ቤት አስታወቀ፡፡ጽሕፈት ቤቱ ‹‹የትምህርት ጥራትንና የተማሪዎች ብቃት ያለመምህራን የነቃ ተሳትፎ ማረጋገጥ አይቻልም›› በሚል ባወጣው ሳምንታዊ የአቋም መግለጫው የሀገሪቱን ልማትና ዴሞክራሲያዊ ሥርዓት ግንባታ ለማፋጠን የትምህርት ዘርፍ ሚና ከፍተኛ መሆኑን አመልክቷል።መግለጫው ከአፀደ ሕፃናት እስከ ዩኒቨርስቲዎች ያሉ የትምህርት ተቋማትን ተደራሽነት ሥር ነቀል በሆነ ደረጃ ተቀይረዋልም ብሏል፡፡ከዚህ ጎን ለጎንም የትምህርት ተቋማቱን በብቁ መምህራንና በግብአት ለማደራጀት ሰፊ ርቀት ተጉዘዋል፡፡በተለይም የመምህራንን የትምህርት ደረጀ ለማሻሻል በተዘረጉ ፓኬጆች ለመተግበር በየደረጃው ሰፊ ጥረቶች ተደርገዋል ነው ያለው፡፡ባለፈው ዓመት የመምህራንን ጥቅማ ጥቅም ለማሻሻል የተወሰደው አቋምም የዚህ ጥረት አካል ነው ብሏል፡፡በመግለጫው እንደተለመከተው መንግሥት ከመምሀራን ጋር ባለፉት ዓመታት ለሁለት ጊዜ ሰፊ ምክክር አድርጓል።  አሁን ለ3ኛ ጊዜ በሁሉም ደረጃ ከሚያስተምሩ መምህራን ጋር በመወያየት ላይ ይገኛል፡፡ውይይቶቹ የሚካሄዱት ባለፉት ዓመታት የተገኙ መልካም ተሞክሮዎችን በማስቀጠልና የነበሩ ክፍተቶችን ለይቶ በመፍታት የትምህርት ጥራትን ደረጃ ከፍ ለማድረግ መሆኑም ተገልጿል፡፡በአመለካከት፣ በክህሎት ለሕዝብና ለሀገር ጥቅም እንዲሰሩ ሆነው የተቀረፁ ተማሪዎችን ለማፋራት የሚቻለው በመምህራን ጥረት መሆኑን የጠቆመው መግለጫው በሀገሪቱ እድገት ውስጥ ቀጣይ ፈተና የሆነውን የኪራይ ሰብሳቢነት አመለካከትና ተግባር የሚታገሉ፣ ሀገራቸውን የሚወዱ ተማሪዎች መቅረፅ የሚቻለው ወሳኝ የሆነ የመምህራን ትጋት ሲኖር ነው ብሏል መግለጫው፡፡ባለፈው ሳምንት የተጀመረው ምክክርም በቀጣይ ጊዜያት ከወላጆችና ከተማሪዎች ጋር በመወያየት ምቹ የመማር ማስተማር ሂደትን ለመፍጠርም ትልቅ ግብአት ይሆናል ብሏል፡፡በመሆኑም የኢፌዴሪ መንግሥት መምህራን በተጀመረው የምክክር መድረክ በንቃት እንዲሳተፉ ለተልእኳቸው እንቅፋት የሚሆኑ ጉዳዮችን ነፃ ሆነው እንዲለዩ፣ ካለፉት ጊዜያት አፈፃፀማቸው ያገኛቸውን ተሞክሮዎች በስፋት እንዲለዋወጡ በዚህ አጋጣሚ ጥሪውን ያስተላልፋል ብሏል መግለጫው፡፡